Jesy Nelson

**Jessica Louise ”Jesy” Nelson** (s. 14. kesäkuuta 1991 Romford, Lontoo, Yhdistynyt kuningaskunta) on brittiläinen laulaja. Hän oli tyttöyhtye Little Mixin jäsen vuosina 2011–2020.

## Varhaisvaiheet
Jesy Nelson syntyi Romfordissa, Itä-Lontoossa John ja Janis Nelsonille. Hän varttui Essexissä. Nelson on toiseksi nuorin neljästä lapsesta ja hänen sisaruksensa ovat Jade, Jonathan ja Joseph. Vanhemmat erosivat hänen ollessa viisivuotias, ja hänen äitinsä kasvatti lapset yksinhuoltajana. Nelsonin mukaan hänen isänsä ei ollut läsnä lastensa elämässä vankilatuomioidensa takia.

Nelson kävi nuorena Jo Richardsonin yhteisökoulun sekä Abbs Cross Academy and Arts Collegea. Hän suunnitteli uraa tanssijana tai näyttelijänä ja kävi Sylvia Youngin teatterikoulua, jossa hän oli samalla luokalla Rita Oran kanssa. Ennen osallistumistaan *X Factoriin* Nelson työskenteli Dagenhamissa baaritarjoilijana.

Nelson on kertonut olleensa lapsena statistina elokuvissa *[[Poika (brittiläinen elokuva)|Poika]]* (2002) ja *[[Harry Potter ja liekehtivä pikari (elokuva)|Harry Potter ja liekehtivä pikari]]* (2005).

## Ura
Nelson nousi tunnetuksi Britannian *[[The X Factor (Iso-Britannia)|X Factor]]* -ohjelmasta vuonna 2011. Hän esitti koelaulussa Jazmine Sullivanin kappaleen ”Bust Your Windows”. Hän putosi kilpailusta bootcamp-vaiheessa, mutta tuomarit kutsuivat hänet takaisin yhdessä Leigh-Anne Pinnockin, Jade Thirlwallin ja Perrie Edwardsin kanssa. Heistä muodostettiin tyttöyhtye nimeltä Rhythmix, joka eteni Tuomareiden talot -vaiheeseen ja edelleen live-esityksiin mentorinaan laulaja Tulisa Contostavlos. Kisan aikana yhtyeen nimi muutettiin lakisyistä muotoon Little Mix. Nelson joutui *X Factorin* aikana nettikiusaamisen kohteeksi.

Little Mix voitti lopulta *X Factorin*, ohjelman historian ensimmäisenä kokoonpanona. Yhtye julkaisi kuusi albumia Nelsonin mukanaolon aikana. Kuudes albumi *[[Confetti (albumi)|Confetti]]* julkaistiin vain kuukausi ennen hänen eroaan yhtyeestä. Nelson ilmoitti 14. joulukuuta 2020 lähtevänsä Little Mixistä. Syyksi hän kertoi yhtyeessä oloon liittyvät ulkonäkö- ja menestyspaineet, jotka vaativat veronsa hänen mielenterveydeltään.

Nelson julkaisi vuonna 2019 dokumenttinsa *Jesy Nelson: Odd One Out*, joka perustui hänen kokemuksiinsa nettikiusaamisesta ja kehonkuvaan liittyvistä ongelmista. Dokumentin ensilähetys oli BBC Three -kanavalla. Se voitti National Television Awardin parhaana tosipohjaisena dokumenttina. Helmikuussa 2026 julkaistiin Amazon Prime Videon dokumenttisarja *Jesy Nelson: Life After Little Mix*, jossa hän kertoo lähtönsä taustat ja arjestaan sen jälkeen.

Erottuaan Little Mixistä Nelson solmi levytyssopimuksen Polydor Recordsin kanssa ja julkaisi ensimmäisen soolosinglen ”Boyz” Nicki Minajin kanssa lokakuussa 2021. Single oli parhaimmillaan Britannian singlelistan sijalla 4. Nelsonin debyyttialbumin suunniteltu julkaisu kuitenkin peruuntui, kun hän erosi levy-yhtiöstään ”luovien erimielisyyksien” takia vuonna 2022. Huhtikuussa 2023 ilmestyi Nelsonin omakustanteinen single ”Bad Thing”.

## Yksityiselämä
Nelson oli kihloissa Rixton-yhtyeen laulajan Jake Rochen kanssa 2015–2016. Hän seurusteli marraskuusta 2022 lähtien rap-artisti Zion Fosterin kanssa. Pari kihlautui syyskuussa 2025, mutta erosi tammikuussa 2026. Nelson synnytti 15. toukokuuta 2025 kaksostytöt, joiden nimeksi tulivat Ocean Jade ja Story Monroe Nelson-Foster. Riskiraskauden aikana Nelsonille tehtiin operaatio istukkahäiriön vuoksi.

Nelson paljasti tammikuussa 2026, että kaksosilla oli diagnosoitu ykköstyypin spinaalinen lihasatrofia, minkä vuoksi he tulevat todennäköisesti olemaan kävelykyvyttömiä.

Nelsonin ulkonäkö joutui jatkuvan trollauksen kohteeksi hänen liityttyään Little Mixiin, ja sosiaalisessa mediassa häntä esimerkiksi haukuttiin lihavaksi. Todellisuudessa Nelson ei ollut ylipainoinen, mutta hoikkien yhtyetovereiden rinnalla kiusaajat saivat hänestä sellaisen vaikutelman. Kiusaaminen johti itsemurhayritykseen vuonna 2013.

Nelson puhui dokumentissaan myös kamppailustaan kehonkuvansa kanssa. Hän näännytti itseään ennen tv-esiintymisiä tai videokuvauksia ja myöhemmin ahmi suuret määrät ruokaa. Hän alkoi käydä terapiassa, jossa kerrottiin hänen kärsivän syömishäiriöstä. Nelsonia kiusattiin myös koulussa, minkä vuoksi hänelle kehittyi teini-ikäisenä stressiperäinen alopecia.

## Lähteet

## Aiheesta muualla